

***Број: 02 - \_\_\_\_\_\_\_\_\_\_ П Р Е Д Л О Г***

***\_\_\_\_\_\_\_ 2023 година***

***С к о п ј е***

***ЗАПИСНИК***

***од Сто четириесет и петтата******седница на Управниот одбор на***

***Фондот за здравствено осигурување на Република Северна Македонија,***

*одржана на 20 јуни 2023 година со почеток во 14.00 часот*

*во просториите на Фондот*

***Присутни членови на Управниот одбор:***

* *прим. д-р Беким Поцеста, претставник од Министерството за здравство – претседател;*
* *Дејан Николовски, претставник од Министерството за финансии – заменик на претседателот;*
* *д-р* *Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *проф. д-р Јадранка Дабовиќ Анастасовска, претставник на осигурениците   – член;*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член.*

***Присутни од ФЗОРСМ:***

* *Фатон Ахмети Mr.sc., MBA, директор на ФЗОРСМ;*
* *Горан Симоновски, претседател на централната комисија за попис на Фондот (учествуваше во работата по точката 2 од дневниот ред на седницата);*
* *Јасминка Смилевска, директор на правниот сектор (учествуваше во работата по точката 3 од дневниот ред на седницата);*
* *Цвета Дуковска, раководител на одделението за трезорско работење, во својство на член на работната група за разгледување приговори на субјектите на кои им е изречена договорна казна или еднострано раскинување на договорот (учествуваше во работата по точката 4 од дневниот ред на седницата);*
* *Дајана Ѓозева, раководител на одделението за буџетска координација и преговарање (учествуваше во работата по точките 5, 6, 7 и 8 од дневниот ред на седницата);*
* *д-р Игор Неловски, советник на директорот (учествуваше во работата по точката 10 од дневниот ред на седницата);*
* *Амир Хусеини, секретар на Второстепената комисија за лекување во странство (учествуваше во работата по точката 11 од дневниот ред на седницата);*
* *Христо Трповски, раководител на одделението за регрес и судски постапки, во својство на записничар.*

*Седницата ја отвори и водеше претседателот Беким Поцеста. На почетокот утврди дека се присутни сите членови на Управниот одбор, со што условите за полноважно работење и одлучување се исполнети, по што го прочита претходно доставениот*

***П Р Е Д Л О Г - Д Н Е В Е Н Р Е Д***

# Усвојување на Годишниот извештај за работењето на Фондот за здравствено осигурување на Република Северна Македонија во 2022 година;

# Предлог за донесување Одлука за вршење исправка на Одлуката за отпис на побарувања и обврски;

# Предлог за донесување на Одлука за утврдување на формата и содржината на анекси на договори што Фондот за здравствено осигурување на Република Северна Македонија ги склучува со здравствените установи заради купување здравствени услуги во интерес на осигурените лица;

# Разгледување на жалба од ПЗУ Мултимедика од Скопје против известување за договорна казна;

# Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита за 2023 година;

# Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2023 година;

# Предлог за донесување Одлука за изменување на договорниот надоместок за 2023 година за здравствените установи кои вршат медицинска рехабилитација како продолжено болничко лекување (бањи);

# Предлог за донесување Одлука за изменување на висината на вкупниот договорен надоместок на Македонската академија на науките и уметностите (МАНУ) за 2023 година за лабораториски услуги од областа на молекуларната биологија и генетското инженерство;

# Предлог за донесување на Одлука за утврдување на висината на надоместокот на здравствена услуга за обезбедување на осигурените лица со лекови на рецепт во примарната здравствена заштита;

# Предлог за утврдување на референтни цени на здравствени услуги;

# Предлог за донесување на Одлука за формирање на Второстепена комисија за лекување во странство;

# Разно.

*Јадранка Дабовиќ Анастасовска укажа дека и овој пат дел од работните материјали беа доставени неколку дена пред седницата односно подоцна од предвиденото со Деловникот за работата на Управниот одбор.*

*Потоа претседателот праша дали има други предлози за разгледување на денешната седница, односно за дополнување на дневниот ред. Бидејќи не беа дадени такви предлози,* *за седницата едногласно се усвои следниот*

***Д Н Е В Е Н Р Е Д***

# Усвојување на Годишниот извештај за работењето на Фондот за здравствено осигурување на Република Северна Македонија во 2022 година;

# Предлог за донесување Одлука за вршење исправка на Одлуката за отпис на побарувања и обврски;

# Предлог за донесување на Одлука за утврдување на формата и содржината на анекси на договори што Фондот за здравствено осигурување на Република Северна Македонија ги склучува со здравствените установи заради купување здравствени услуги во интерес на осигурените лица;

# Разгледување на жалба од ПЗУ Мултимедика од Скопје против известување за договорна казна;

# Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита за 2023 година;

# Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2023 година;

# Предлог за донесување Одлука за изменување на договорниот надоместок за 2023 година за здравствените установи кои вршат медицинска рехабилитација како продолжено болничко лекување (бањи);

# Предлог за донесување Одлука за изменување на висината на вкупниот договорен надоместок на Македонската академија на науките и уметностите (МАНУ) за 2023 година за лабораториски услуги од областа на молекуларната биологија и генетското инженерство;

# Предлог за донесување на Одлука за утврдување на висината на надоместокот на здравствена услуга за обезбедување на осигурените лица со лекови на рецепт во примарната здравствена заштита;

# Предлог за утврдување на референтни цени на здравствени услуги;

# Предлог за донесување на Одлука за формирање на Второстепена комисија за лекување во странство;

# Разно.

*Потоа се пристапи кон разгледување на точките на дневниот ред.*

***ТОЧКА 1 -*** *Усвојување на Годишниот извештај за работењето на Фондот за здравствено осигурување на Република Северна Македонија во 2022 година*

*Претседателот на Управниот одбор наведе дека Годишниот извештај го отсликува работењето на Фондот во мината година, што значи дека содржи факти од кои треба да се извлекуваат заклучоци и да послужи за согледување на состојбите и планирање на активностите во наредниот период. Потоа побара членовите да ги изнесат своите коментари и мислења.*

*Тања Дејановска наведе дека Годишниот извештај заслужува пофалба бидејќи содржи голем број на податоци кои детално го отсликуваат работењето на Фондот во мината година и споредба со претходните години, но и дека доколку Управниот одбор бил вклучен во фазата на изготвување ќе можел да придонесе за негово подобрување и збогатување.*

*Димитар Димитриевски забележа дека Годишниот извештај е со сличен обем како минатогодишниот и дека е годишните извештаи од година в година да растат во обем и да содржат сѐ повеќе и повеќе податоци, анализи и заклучоци.*

*Во продолжение на дискусијата членовите на Управниот одбор ги коментираа одделните податоци од Годишниот извештај и даваа свои мислења за нив.*

*Димитар Димитриевски забележа дека кога станува збор за податоците за дијализните третмани, потребно е покрај податоци за потрошените средства во споредените години, да бидат вклучени и податоци за бројот на пациентите. Само во нивна корелација би можело да се согледа трендот, односно дали има повеќе пациенти или се плаќа поскапо за нивното лекување.*

*Потоа и од останатите членови беа дадени повеќе укажувања за збогатување на содржината на Годишниот извештај во следната година, а се дадоа и неколку забелешки од техничка природа за кои беше побарано да се внесат во конечниот текст на извештајот што ќе биде испратен на надлежните институции.*

*На крајот, откако дискусијата беше исцрпена, Управниот одбор едногласно донесе*

***Одлука***

***за усвојување на Годишниот извештај за работењето на Фондот за здравствено осигурување на Република Северна Македонија во 2022 година***

***ТОЧКА 2 -*** *Предлог за донесување Одлука за вршење исправка на Одлуката за отпис на побарувања и обврски*

*За предлогот од точката 2 на дневниот ред, објаснување даде Горан Симоновски, претседател на централната комисија за попис на Фондот. Наведе дека, како што е објаснето во работниот материјал за оваа точка, потребно е да се изврши исправка на Одлуката донесена врз основа на Извештајот од пописот, затоа што пописната комисија на Подрачната служба Делчево дополнително утврдила дека во нивниот извештај до централната пописна комисија бил даден погрешен податок, односно предлог. Имено, наместо за отпис на побарување, бил даден предлог за отпис на обврски на три здравствени установи. Нивната вкупна вредност е 9.487 денари. Откако е коригиран извештајот со отстранување на грешката, потребно е да се извршат и соодветни исправки во одлуката донесена од Управниот одбор.*

*По објаснувањето, Управниот одбор, без дискусија, едногласно донесе*

***Одлука***

***за вршење исправка на Одлуката за отпис на побарувања и обврски***

*со која се изврши предложената исправка.*

# **ТОЧКА 3 -** Предлог за донесување на Одлука за утврдување на формата и содржината на анекси на договори што Фондот за здравствено осигурување на Република Северна Македонија ги склучува со здравствените установи заради купување здравствени услуги во интерес на осигурените лица

*Објаснување на предлогот даде Јасминка Смилевска. Наведе дека до Фондот доаѓале поплаки на осигурениците дека имаат потешкотии во остварување на правото на специјализирана медицинска рехабилитација како продолжено болничко лекување. Потешкотиите се состоеле во тоа што здравствените установи не ги примале, со образложение дека е искористен договорниот надоместок за услуги на товар на Фондот или дека немале слободни места. За решавање на ваквите проблеми, од наша страна е согледана можностa да се прошири опфатот на здравствените установи каде ќе се даваат услугите на специјализирана медицинска рехабилитација. Имено, тие да се даваат и во болниците кои исполнуваат услови за вршење на дејноста медицинска рехабилитација, и тоа во случаите кога функционалните пречки не може да се ублажат или отстранат со подеднаква ефикасност во амбулантско-поликлинички услови или за време на болничкото лекување на основната болест.*

*По објаснувањето и кусата дискусија што следеше, Управниот одбор едногласно донесе*

***Одлука***

***за утврдување на формата и содржината на анекси на договори што Фондот за здравствено осигурување на Република Северна Македонија ги склучува со здравствените установи заради купување здравствени услуги во интерес на осигурените лица***

*со која се утврди формата и содржината на два анекси на договори.*

***ТОЧКА 4 -*** *Разгледување на жалба од ПЗУ Мултимедика од Скопје против известување за договорна казна*

*Во рамките на точката 4 од дневниот ред, Управниот одбор ја разгледа жалбата на ПЗУ Мултимедика од Скопје против известувањето број 10-5825/1 од 27 март 2023 година за договорна казна којашто била утврдена од Фондот. За текот на постапката за утврдувањето на договорната казна образложение и за наодите на работната група на Фондот за разгледување приговори на субјектите на кои им е изречена договорна казна или еднострано раскинување на договорот даде Цвета Дуковска, член на работната група. Договорната казна била утврдена поради тоа што здравствената установа не ја поседувала ампулата за ургентни состојби – Digoxin, која била должна да ја има. Во жалбата е наведено дека тој лек бил дефицитарен, односно не можел да се набави.*

*Потоа дискутираа членовите на Управниот одбор, при што се дојде до заклучок дека, имајќи ги во вид сите околности, жалбата е оправдана и треба да се прифати. Во таа смисла, Управниот одбор едногласно донесе*

***Заклучок:*** *Жалбата на ПЗУ Мултимедика од Скопје против известувањето број 10-5825/1 од 27 март 2023 година се усвојува.*

# **ТОЧКА 5 -** Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита за 2023 година

*Дајана Ѓозева објасни дека предлогот се однесува на бришење на договорниот надоместок на една здравствена установа поради тоа што договорот на Фондот со установата бил раскинат.*

*По објаснувањето, Управниот одбор, без дискусија, едногласно донесе*

***Одлука***

***за изменување и дополнување на Одлуката за утврдување на висината на вкупниот договорен надоместок за здравствените установи за обезбедени услуги од областа на лабораториските испитувања во специјалистичко – консултативната здравствена заштита по упат на избран лекар за 2023 година***

*со која се избриша договорниот надоместок на една здравствена установа поради раскинување на договорот со Фондот.*

***ТОЧКА 6 -*** *Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2023 година*

*И за точката 6 објаснување даде Дајана Ѓозева, наведувајќи дека предложените измени на Одлуката се однесуваат на зголемување на договорниот надоместок на три јавни здравствени установи. Потоа ја објасни намената на дополнителните средства за секоја од установите.*

*По објаснувањето и кусата дискусија што следеше, Управниот одбор едногласно ја донесе предложената*

***Одлука***

***за изменување на Одлуката за утврдување на вкупниот договорен надоместок на јавните здравствени установи за 2023 година***

*со која зголемија договорните надоместоци на три јавни здравствени установи.*

***ТОЧКА 7 -*** *Предлог за донесување Одлука за изменување на договорниот надоместок за 2023 година за здравствените установи кои вршат медицинска рехабилитација како продолжено болничко лекување (бањи)*

*Во врска со предлогот од точката 7,**Дајана Ѓозева објасни дека со предложената одлука не се менува висината на договорните надоместоци на бањите. Со неа одлуката за утврдување на надоместоците само се дополнува со назначување на максимумот на средства кои се наменети за услугите од специјалистичко консултативната, односно на минимумот на средства кои се наменети за услуги од болничката здравствена заштита. Во важечката одлука се определени истите износи, но не е назначено дека тоа се максимални односно минимални износи за одделните видови на здравствени услуги.*

*По објаснувањето, Управниот одбор без дискусија, едногласно донесе*

***Одлука***

***за изменување на Одлуката за утврдување на висината на вкупниот договорен надоместок за обезбедување здравствени услуги од специјализирана медицинска рехабилитација како продолжено болничко лекување во 2023 година***

*со која се извршија предложените дополнувања.*

***ТОЧКА 8 -*** *Предлог за донесување Одлука за изменување на висината на вкупниот договорен надоместок на Македонската академија на науките и уметностите (МАНУ) за 2023 година за лабораториски услуги од областа на молекуларната биологија и генетското инженерство*

*Дајана Ѓозева објасни дека предложеното зголемување на договорниот надоместок на МАНУ за 10 милиони денари е заради извршување на поголем број анализи НГС – секвенционирање на егзоми/геноми кај пациенти со ретки болести и воведување нова анализа за молекуларна дијагностика кај деца со малигни болести.*

*Димитар Димитриевски потсети дека минатата година пред Управниот одбор имаше излагање проф. Александар Димовски од Истражувачкиот центар за генетско инженерство и биотехнологија при МАНУ, од кое се запознавме со придобивките што може да ги донесе поголемото вложување во испитувањата што се прават во МАНУ. Преку рано откривање и прогноза за развој на одредени заболувања, може да се преземат превентивни активности со што се постигнува двоен ефект, спречување и полесно навремено лекување, а со тоа и значителна заштеда на финансиски средства. Имајќи ги во вид големит придобивки и заштеди, треба да се издвојуваат и поголеми средства за такви испитувања.*

*Потоа, Управниот одбор едногласно донесе*

***Одлука***

***за зголемување на висината на вкупниот договорен надоместок на Македонската академија на науките и уметностите (МАНУ) за 2023 година***

*со која договорниот надоместок се зголеми за 10 милиони денари.*

***ТОЧКА 9 -*** *Предлог за донесување на Одлука за утврдување на висината на надоместокот на здравствена услуга за обезбедување на осигурените лица со лекови на рецепт во примарната здравствена заштита*

*Објаснување на предлогот даде директорот Ахмети. Наведе дека предлогот е резултат на преговорите со Фармацевтската комора и се базира на сегашниот концепт за начинот на плаќање за здравствена услуга обезбедување на осигурените лица со лекови (според референтната цена на лекот кој се издава со определен максимален фиксен износ по рецепт). Со одлуката, надоместокот ќе се зголеми од 18% на 22% од референтната цена но најмногу до 180 денари по реализиран рецепт. Од 2024 година ќе преминеме на друг начин на плаќање со кој посоодветно ќе се валоризира трудот при издавање на лек.*

*Тања Дејаноска наведе дека членките на Сојузот на стопанските комори од фармацевтската дејност не се согласуваат со овој предлог, поради што побара одлучувањето по оваа точка на дневниот ред да се одложи за следната седница.*

*Директорот Ахмети одговори дека предлог одлуката е усогласена со Фармацевтската комора и дека за поголемо зголемување во моментов не може да се обезбедат средства. Поради тоа побара одлуката да биде поддржана.*

*По ова, се пристапи кон гласање.*

*За донесување на предложената Одлука за утврдување на висината на надоместокот на здравствена услуга за обезбедување на осигурените лица со лекови на рецепт во примарната здравствена заштита гласаа Беким Поцеста, Дејан Николовски, Љубиша Каранфиловски, Димитар Димитриевски, Јадранка Дабовиќ Анастасовска и Маја Ковачева, додека Тања Дејаноска се воздржа од гласање.*

*На тој начин, Управниот одбор со мнозинство на гласови донесе*

***Одлука***

***за утврдување на висината на надоместокот на здравствена услуга за обезбедување на осигурените лица со лекови на рецепт во примарната здравствена заштита***

*со која надоместокот се утврди во висина од 22% од референтната, односно големопродажната цена без ДДВ за лекот кој е фактуриран до Фондот, но најмногу до 180 денари по реализиран рецепт.*

***ТОЧКА 10 -*** *Предлог за утврдување на референтни цени на здравствени услуги*

*Предлогот од точката 10 го објасни Игор Неловски. Наведе дека се состои од предлог за утврдување на референтна цена за една нова здравствена услуга и предлог за изменување, односно зголемување на референтните цени на три здравствени услуги. Потоа одделно ги објасни причините за утврдување и зголемување на референтните цени на услугите.*

*По објаснувањето и дискусијата што следеше, Управниот одбор едногласно донесе*

***Одлука***

***за дополнување на Одлуката за утврдување на референтните цени во специјалистичко–консултативната здравствена заштита***

*и*

***Одлука***

***за изменување на Одлуката за утврдување на референтните цени за дневна болница и болнички ден во болничката здравствена заштита***

*со кои се утврди референтна цена за една нова здравствена услуга од специјалистичко–консултативната здравствена заштита и се зголемија референтните цени на три здравствени услуги за дневна болница и болнички ден во болничката здравствена заштита.*

***ТОЧКА 11 –*** *Предлог за донесување на Одлука за формирање на Второстепена комисија за лекување во странство*

*Директорот Ахмети објасни дека поради истекување на мандатот на Второстепената комисија за лекување во странство, Управниот одбор треба да донесе нова одлука за утврдување на составот на комисијата.*

*По објаснувањето на директорот, членовите на Управниот одбор поставуваа прашања за предложените членови на комисијата, од која специјалност се и во која здравствена установа работат.*

*На тие прашања даваше одговори Амир Хусеини, секретар на Второстепената комисија за лекување во странство.*

*Откако дискусијата се исцрпи, Управниот одбор ја донесе предложената*

***Одлука***

***за формирање на Второстепена комисија за лекување во странство***

*со која се утврди составот на комисијата, висината на надоместокот за работата на членовите на комисијата, а се именуваа и секретарот и заменикот на секретарот на комисијата.*

*Со тоа, бидејќи не беа дадени предлози за дискутирање во рамките на точката 12- Разно,*

*дневниот ред беше исцрпен и Управниот одбор во 15.30 часот заврши со работата на Сто четириесет и петтата седница.*

 ***Записничар, Управен одбор/Bordi drejtues***

 ***Христо Трповски Претседател/Kryetar,***

 ***D-r Fadil Cana***